**Kasvattajatiimin toiminnan arviointi**

**(Itsearviointilomake yleisen tuen toteutumisesta ryhmässä)**

**Itsearviointilomaketta käytetään tiimeissä apu- ja työvälineenä** silloin, kun ryhmän toimivuutta pitää tarkastella tai lapsi tarvitsee ryhmässä lisää tukea.

Tämä lomake on työvälineenä **myös pohdittaessa lapsiryhmän pienennyksen tai ohjaaja-resurssin tarvetta.**

Lomakkeen kaikki osa-alueet käsitellään tiimipalaverissa, mutta **vain arvioinnissa esiin nousevien ydinasioiden kohdalle kirjataan tämän hetkiset haasteet ja suunniteltu tuki.**

Tätä lomaketta käytetään myös palvelusetelipäiväkodeissa. Alla lainaus sääntökirjasta:

*Varhaiskasvatuksen erityisopettajan konsultaatio*

*Yksityisellä palvelun tuottajalla on tarvittaessa käytössään sijaintikunnan varhaiskasvatuksen erityisopettajan konsultaatio, mikäli huoltajien, lapsiryhmän henkilöstön ja yksikön johtajan kanssa on todettu, että yleinen tuki ei riitä. Yleisen tuen toteutumista on arvioitu ja dokumentoitu kaupunkiseudun yhteisen Yleisen tuen itsearviointi -lomakkeen avulla. Erityisopettaja käy havainnoimassa ja arvioimassa pedagogiikan ja yleisen tuen toteutumista lapsiryhmässä. Tukea tehostetaan, mikäli lapsen tuen tarve kasvaa tai yleinen tuki todetaan riittämättömäksi.*

Varhaiskasvatuksen toiminnan perustana on laadukas peruspedagogiikka ja yksikön tarpeita vastaava toimintakulttuuri sekä henkilöstön osaaminen perusmenetelmien käytössä.

Päivittäinen toiminta ja lapsen ohjaus edellyttävät:

* Suunnitelmallisuutta ja toiminnan arviointia säännöllisesti.
* Oppimisympäristön toimivuuden havainnointia ja muokkaamista ryhmän ja lapsen yksilöllisten tarpeiden mukaisesti. Tarkastelun ja muokkauksen kohteena on myös kasvattajien oma toiminta.
* Kasvattajat ovat sensitiivisiä, läsnä olevia ja lapsen helposti saavutettavissa.
* Kasvattajat ovat tietoisia lapsen tavoitteista sekä tuen ja ohjauksen tuomista mahdollisuuksista lapsen kehityksessä. Kasvattajat huomioivat lapsen pienetkin edistysaskeleet ja iloitsevat niistä yhdessä hänen kanssaan.
* Lapsen tukeminen on yhteisön jokaisen aikuisen tehtävä.
* Uusien asioiden oppiminen ja taitojen vahvistuminen tapahtuvat arjessa. Lapsen tukea ei voi erottaa vain tietyissä tilanteissa tai toiminnoissa toteutettavaksi.

|  |  |  |
| --- | --- | --- |
| Havainnoitava asia | tämän hetken tilanne pvm.  suunniteltu tuki | seuranta pvm.  tuen vaikutus |
| Lapsen/perheen tämänhetkinen tilanne   * Lapsen nykyisen ryhmän rakenne ja lapsen hoitoaika * Lapsen varhaiskasvatushistoria ja kotitilanne * Lapsen vahvuudet, mielenkiinnon kohteet ja harrastukset * Lapsen kielelliset taidot (tuottaminen, ymmärtäminen, vuorovaikutus) * Lapsen omatoimisuustaidot (ruokailu, pukeutuminen, wc-tilanteet) * Lapsen temperamentti (tunneilmaisu, elämyshakuisuus, tahdonalainen hallinta) * Lapsen itsesäätelytaidot (tarkkaavaisuuden ylläpitäminen, taito viivästyttää välitöntä reaktiota, pitkäjänteisyys, sinnikkyys, stressinsietokyky) |  |  |
| Psyykkisen oppimisympäristön tarkastelu   * Kasvattajan ammatillisuus ja sensitiivisyys * Kasvattajien välinen ystävällinen ja aito vuorovaikutus (tärkeä malli lapselle) * Kasvattajan aito läsnäolo (fyysisesti lapsen tasolle meneminen, lapsen saavutettavissa oleminen, lapsen kuuleminen, kiinnostus yhteiseen toimintaan) * Positiivinen ja kannustava ilmapiiri * Korostettu positiivinen palaute (annetaan ”täsmäkehu” välittömästi onnistuneesta toiminnasta tai yrityksestä) * Lapsen osallisuus (miten lapsen omat kiinnostuksen kohteet otetaan huomioon?) * Yhteisöllisyys (lapsi kokee kuuluvansa ryhmään) * Yhdenvertaisuus ja oikeudenmukaisuus (osallisuuden varmistaminen toimintoja eriyttämällä) * Yksilöllisten tarpeiden huomiointi sensitiivisesti ja joustavasti (yksilölliset tavoitteet tilanteessa määritellään etukäteen) * Tarpeeksi hoivaa ja syliaikaa * Mahdollisuus aloittaa jokainen päivä ”puhtaalta pöydältä” |  |  |
| Fyysisen oppimisympäristön tarkastelu   * Tilojen siisteys ja viihtyisyys * Tilojen selkeys (toiminnoille omat paikkansa ja välineensä, selkeät kulkureitit, ylimääräisten ärsykkeiden karsiminen) * Tilojen jakaminen sekä joustava, lasten tarpeet huomioiva käyttö * Välineet lasten saatavilla * Annamme toisillemme rauhan keskittyä toimintaan lasten kanssa (oveen voi laittaa lapun: ”älä keskeytä toimintaa, kiitos”) * Lapsella oma paikka (merkitty kuvalla/nimellä eri toiminnoissa) * Mahdollisuus vetäytyä omaan rauhaan (ryhmän tiloihin järjestetty ”rauhan paikka”, minne voi mennä silloin, kun ryhmässä oleminen kuormittaa liikaa) * Tarvittavat apuvälineet saatavilla (timetimer, kuulosuojaimet, painokoira, sormihypisteltävät ym.) * Mahdollisuus ylimääräiseen välipalaan * Liikunnalliselle toiminnalle tarpeeksi tilaa |  |  |
| Sosiaalisen oppimisympäristön tarkastelu   * Päiväkodissa pedagogisesti yhtenäiset säännöt * Ryhmässä yhdessä sovitut säännöt (esillä kuvin) * Yhteisten, vasuun pohjautuvien toimintatapojen ja tavoitteiden sopiminen tiimin kesken * Ryhmän jakaminen joustavasti päivittäisenä toimintatapana * Kasvattajat tukevat kaverisuhteiden muodostumista ja ylläpitämistä * Ohjattu leikin valinta (kuvat apuna) * Kasvattaja mukana leikissä mallittamassa, auttamassa vuorovaikutuksessa ja ongelmatilanteissa) * Lapsella mahdollisuus puuhailla myös yksin (oma tila mahdollistettu esim. pienellä matolla) |  |  |
| Opetus- ja toimintatavat   * Ryhmässä on selkeä päiväjärjestys, mikä on esillä kuvin ja sitä katsotaan yhdessä lasten kanssa säännöllisesti * Lapsella lisäksi oma henkilökohtainen kuvakalenteri, mitä toiminnan vaihtuessa yhdessä kasvattajan kanssa katsotaan * Myös yksittäiset toimintahetket jäsennetään kuvilla/muulla visuaalisella materiaalilla * Pienryhmätoiminta * Toiminnallinen oppiminen * Toiminnan kestossa huomioidaan lasten voimavarat ja vireystila * Toimintaa ja muutoksia ennakoidaan (kuvat, timetimer) * Ohjeet annetaan selkeästi (vain tarvittavat sanat, hidas puheen tempo), aluksi yksi ohje kerrallaan ja tarkistetaan, että lapsi on ymmärtänyt * Yleisen ohjeen lisäksi henkilökohtainen ohje (tarvittaessa tuetaan kuvalla/ eleellä/yhdessä tehden) * Lasta opetetaan/tuetaan/muistutetaan käyttämään apuvälineitä itsesäätelyn ja keskittymisen apuna * Paikallaanoloa edellyttävissä toiminnoissa annetaan mahdollisuus liikkua sovitusti * Lapsen kanssa keskustellaan hänen vahvuuksistaan ja vielä opeteltavista taidoista. Tavoitteet asetetaan yksilöllisesti, edetään tarpeeksi pienin askelin ja taito kerrallaan * Motivoinnissa huomioidaan lapsen mielenkiinnonkohteet ja käytetään lapsen kanssa sovittuja palkkioita |  |  |
| Yhteistyö kodin ja lähiympäristön kanssa   * Luottamuksellinen ja arvostava yhteistyö lapsen perheen kanssa. Miten vanhempien kokemukset ja huomiot lapsesta on huomioitu arjessa? * Yhteistyö päiväkodin johtajan kanssa * Yhteistyö varhaiskasvatuksen erityisopettajan kanssa * Yhteistyö muiden lapsen kanssa toimivien asiantuntijoiden kanssa (On tärkeää selvittää: onko lapselle tehty ajanmukaiset ja tarpeelliset tarkastukset, tutkimukset ja kartoitukset? mitä niissä on tullut esiin? miten ne on huomioitu arjen tuen suunnittelussa? tällä hetkellä käytössä olevat tukimuodot?) |  |  |
| Muu, mikä: |  |  |